Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалба изјавена од Балканска истражувачка репортерска мрежа–Скопје (БИРН), преку полномошникот Васко Маглешов, вработен кај жалителот, поднесена протива Апелационен суд Скопје, по предметот Барање за пристап до информации од јавен карактер, на ден 04.04.2025 година, го донесе следното:

**Р Е Ш Е Н И Е**

**СЕ ЗАПИРА** постапката по Жалбата изјавена од Балканска истражувачка репортерска мрежа–Скопје (БИРН), поднесена против Апелационен суд Скопје, заведена во Агенцијата со бр.08-106 на 21.03.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Балканска истражувачка репортерска мрежа – Скопје (БИРН), како што е наведено во Жалбата, на 28.02.2025 година поднело Барање за пристап до информации од јавен карактер до Апелационен суд Скопје, со кое побарало по е-маил да му се достави фотокопија од следната информација:

„1. Копија од Решението КЖ-6/25 од 18.02.2025“.

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-106 на 21.03.2025 година.

Агенцијата, преку е-маил заведен со бр.08-106 од 21.03.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 01.04.2025 година Имателот на информации до Агенцијата достави Одговор на Жалба СПИ 7/25-4 од 25.03.2025 година и Решение за остварување на правото за слободен пристап СПИ 7/25-2 од 03.03.2025 година, , со кој ја извести Агенцијата дека:

... „ Апелациониот суд Скопје, постапувајќи по Барањето за пристап до информации од јавен карактер заведено како СПИ7/25 на ден 28.02.2025 година, постапувајќи...на ден 03.03.2025 година донесе и достави до Барателот на информација Балканска истражувачка репортерска мрежа БИРН Решение за остварува на правото за слободен пристап СПИ -7/25-2.

Имателот на информации во Решението наведе...„– На веб страната на Апелациониот суд Скопје, под менито „Одлуки во подменито „Пребарување одлуки“ , со избор на Апелациониот суд Скопје и внес на бројот на предметот под линкот ... достапно е Решението Кж 6/25 од 18.02.2025 година на Апелациониот суд Скопје…“.

Барателот на информации на 25.03.2025 година до Агенцијата достави е –маил заведен во Агенцијата со бр. 08-106 од 25.03.2025 година со кој ја извести Агенцијата дека ... „Ве известувам дека денес, 25.03.2025, од страна на Апелациониот суд во Скопје е доставено Решение СПИ 7/2025 0-2, па оттука во име на Балканската истражувачка репортерска мрежа БИРН, ја повлекувам жалбата до АСПИ. “

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**